Koroibos (Argos)

Koroibos (Koroibos) je v gréckej mytológii hrdina z Argu. Bol zakladateľ mesta Tripodiskos v Megaride.Pausanias, Periégésis tés Hellados, 1,43,7.

Psamathé, dcéra argejského kráľa Krotópa, porodila bohovi Apolónovi syna Lina. Zo strachu pred otcom ale dieťa hneď po narodení pohodila v lese, kde ho našli pastieri, ktorí sa oň postarali. Ešte však skôr ako chlapec dospel, roztrhali ho počas prechádzky po lese zdivené psy jeho starého otca.

Rozhnevaný Apolón sa ihneď pomstil. Do Argu poslal netvora, ktorý matkám bral deti. Argejské matky však onedlho potešil hrdina Koroibos, ktorý netvora zabil. Ale Apolón sa ešte nezmieril a zoslal na Argejčanov mor. Koroibos bol tentoraz bezradný a odišiel preto do veštiarne v Delfách, aby mu Pýtia poradila, ako si Apolóna udobriť.Pausanias, Periégésis tés Hellados, 1,43,8. Pýtia mu podala posvätnú nádobu a odporučila mu, aby na mieste, kde mu cestou vypadne z rúk vybudoval bohu Apolónovi chrám a usadil sa tam. Koroibovi nádoba spadla v horách Geranie, kde potom Apolónovi postavil chrám a založil osadu Tripodiskos.

Antický autor Pausanias uvádza, že hrob Koroiba videl v Megare. Na mramorovom náhrobnom kameni mal v elegických veršoch vytesaný svoj životný príbeh a náhrobný kameň zdobilo sochárske dielo, ktoré bolo podľa názoru Pausania najstarším sochárskym výtvorom Grékov. 

 Referencie a bibliografia 

Kategória:Postavy gréckej mytológie